Jurgis Šlapelis

Jurgis Šlapelis (1876 m. balandžio 18 d. Galsiškiuose, Kupiškio raj. – 1941 m. kovo 7 d. Vilniuje) – lietuvių kalbininkas, vertėjas, gydytojas, pedagogas, kultūros ir politinis veikėjas.

Biografija 

Vyresniojo brolio parengtas, 1892 m. įstojo į Mintaujos gimnazijos IV klasę, bet 1896 m. spalio 14 d. už atsisakymą melstis rusiškai buvo pašalintas. 1897 m. Petrapilyje, eksternu išlaikęs brandos egzaminus, įstojo į Maskvos universiteto Medicinos fakultetą, kurį baigė 1906 m.

Nuo 1904 m. gyveno Vilniuje, o į Maskvą važinėjo tik egzaminų laikyti. 1906 m. Vilniuje su žmona Marija Piaseckaite įsteigė knygyną (Dominikonų g. 11), kuris tapo lietuvybės, vėliau – demokratijos mokykla. 2004 m. lapkričio 17 d. prie šio namo, kuriame iki 1949 m. veikė knygynas, atidengta lenta lietuviškos spaudos atgavimo 100-osioms metinėms paminėti.

Nuo 1905 m. buvo Lietuvos socialdemokratų partijos narys. 1905 m. – vienas iš Didžiojo Vilniaus Seimo organizatorių, su Peliksu Bugailiškiu, Antanu Purėnu ir kitais organizavo ginkluotą pastato apsaugą, kad jo neužpultų žandarai.

Išvengęs bausmės už politinę veiklą, pasinėrė į kultūrinį Vilniaus gyvenimą. Rinko tautosaką, 1909 m. nustatinėjo lietuvių kalbos normas.

1914–1918 m. mobilizuotas į rusų kariuomenę, kovojo Pirmojo pasaulinio karo frontuose. Grįžęs 1921–1932 m. mokytojavo Vilniaus Vytauto Didžiojo gimnazijoje, dėstė lotynų, lietuvių kalbas ir istoriją. Bendravo su Kazimieru Būga, Jonu Jablonskiu, Juozu Balčikoniu. Parengė Kristijono Donelaičio Raštus (1909 m.). Palaidotas Rasų kapinėse.

Dukterys Gražutė Šlapelytė-Sirutienė ir  Laimutė Šlapelytė-Graužinienė, sūnūs Jurgis (mirė vaikystėje) ir Skaistutis Šlapelis.

Bibliografija 
 Литовско–русский словарь = Lietuvių ir rusų kalbų žodynas – Vilnius: M. Šlapelienės lietuvių knygynas, „Žaibo“ sp., 1921
 Литовско–русско–польско–немецкий словарь. Słownik litewsko–rosyjsko–polsko–niemiecki. Litauisch–russisch–polnisch–deutsches Wörterbuch von Jurgis Šlapelis = Jurgio Šlapelio Lietuvių kalbos žodynas, išverstas rusiškai, lenkiškai ir vokiškai. – Vilnius: Žaibo sp., 1920–1922
  D–ro Jurgio Šlapelio kirčiuotas lenkiškas lietuvių kalbos žodynas = Dr. J. Szłapelis słownik litewsko–polski akcentowany – Vilnius: M. Šlapelienės lietuvių knygynas, „Ruch“ sp., 1938
 D–ro Jurgio Šlapelio kirčiuotas lenkiškas lietuvių kalbos žodynas = Dr. J. Szłapelis słownik litewsko–polski akcentowany – 2–oji laida. – Vilnius: M. Šlapelienės lietuvių knygynas, Raida, 1940

Atminimo įamžinimas 
 1994 m. dovanotame pastate įrengtas Marijos ir Jurgio Šlapelių namas-muziejus, ant išorinės sienos pritvirtinta memorialinė lenta; 
 2003 m. sukurtas dokumentinis filmas Ištikimi lietuviškajam žodžiui. Marija ir Jurgis Šlapeliai (autoriai Vytautas Domaševičius ir Juozas Matonis);          
 2004 m. prie buv. knygyno Dominikonų gatvėje atidengta memorialinė lenta, skirta lietuviškos spaudos atgavimo šimtmečiui paminėti;
 2006 m. sukurtas dokumentinis filmas M. ir J. Šlapelių knygynui – 100 metų (autoriai Vytautas Domaševičius ir Juozas Matonis).

Šaltiniai 
 Raguotienė, Genovaitė. Šlapelių lietuvių knygynas // Visuotinė lietuvių enciklopedija / Stasys Vaitiekūnas et al. – Vilnius: Mokslo ir enciklopedijų leidybos institutas, 2013. – Т. XXIII: Šalcinis – Toliušas ISBN 978-5-420-01723-4
 Sabaliauskas, Algirdas. Šlapelis, Jurgis // Visuotinė lietuvių enciklopedija / Stasys Vaitiekūnas et al. — Vilnius: Mokslo ir enciklopedijų leidybos institutas, 2013. – Т. XXIII: Šalcinis – Toliušas ISBN 978-5-420-01723-4

Nuorodos 
 Apie Šlapelių knygyną
 Šlapelių muziejus

Šlapelis, Jurgis
Šlapelis, Jurgis
Didžiojo Vilniaus Seimo atstovai